b"\n_START_ARTICLE_\nCasa Santiago Serra\n_START_SECTION_\nDescripci\xc3\xb3\n_START_PARAGRAPH_\nCasa de planta rectangular, coberta a dues vessants, formada de dos pisos i golfes. Les fa\xc3\xa7anes es presenten arrebossades, excepte als angles, on veiem pedra de tur\xc3\xb3 ben tallada en blocs regulars. La fa\xc3\xa7ana principal d\xc3\xb3na al carrer de Sant Francesc, i presenta tres portals adovellats de mig punt, el central amb la data, dins una orla, de 1777. Unes finestres allargassades, d'arc rombo\xc3\xafdal, s\xc3\xb3n potser un afegit posterior i assenyalen l'exist\xc3\xa8ncia d'un pati de llums. A un dels angles de la casa, a la paret m\xc3\xa9s propera al terra, s'ha tallat o rebaixat el mur formant un angle c\xc3\xb2ncau. Aix\xc3\xb2 \xc3\xa9s visible a d'altres cases d'aquesta zona, no sabem si t\xc3\xa9 una finalitat decorativa o pr\xc3\xa0ctica. La fa\xc3\xa7ana posterior, amb balcons, d\xc3\xb3na a la Pla\xc3\xa7a de Sant Miquel. Els balcons dels dos primers pisos s\xc3\xb3n de llinda plana, mentre que els de l'\xc3\xbaltim s\xc3\xb3n d'arc rebaixat. Tots ells estan tancats per barana de ferro. A la planta baixa hi ha tres amplis portals."